## Sanitat reubicarà pacients i professionals de l’Hospital Doctor Moliner mentres s’executa la seua reforma integral

*** La Conselleria ha decidit tancar el centre i descartar l’obra en dos fases
* L’objectiu és eliminar qualsevol risc potencial que poguera derivar-se de la reparació dels danys que presenta la infraestructura i acurtar els terminis de la reforma integral prevista
* El secretari autonòmic de Planificació i el director general d’Infraestructures han informat l’equip directiu i la Junta de Personal del centre hospitalari de la planificació prevista per al tancament i l’adequació de l’atenció als pacients
* A partir del 16 d’abril es paralitzaran les derivacions a este centre i els seus pacients i professionals es distribuiran de manera progressiva este estiu entre l’Hospital Pare Jofré i el nou Complex Sanitari Mislata-Quart**

La Conselleria de Sanitat ha decidit tancar l’Hospital Doctor Moliner mentres s’executa la seua reforma integral en una sola fase. D’esta manera, es descarta l’obra en dos fases, que preveia mantindre una part de l’activitat assistencial actual, amb l’objectiu principal de salvaguardar la seguretat i eliminar qualsevol risc potencial que pugua derivar-se de la reparació dels danys que presenta la infraestructura, sobre la base dels últims informes tècnics.

Així, pacients i professionals seran reubicats a partir de juny de manera segura, ordenada i sense afectar la qualitat assistencial. En este sentit, el secretari autonòmic de Planificació, Bernardo Valdivieso, i el director general d’Infraestructures de la Conselleria de Sanitat, Pedro López, han informat este matí, l’equip directiu i la Junta de Personal del centre hospitalari, de la planificació prevista per al tancament i l’adequació de l’atenció als pacients.

El secretari autonòmic ha afirmat que la Conselleria de Sanitat ha creat un comité central per a “planificar, supervisar i coordinar totes les fases del procés de tancament i reforma integral de l’hospital amb la finalitat de garantir la continuïtat assistencial, gestionar al personal, administrar els recursos físics i financers, complir amb tota la normativa legal i administrativa, així com mantindre una comunicació constant i efectiva amb tots els sectors implicats”.

**Distribució de manera progressiva**

D’esta manera, a partir del pròxim 16 d’abril es paralitzaran les derivacions de pacients a l’Hospital Doctor Moliner i els seus professionals s’aniran distribuint de manera progressiva entre l’Hospital Pare Jofré i el nou Complex Sanitari Mislata-Quart (antic Hospital Militar), a causa de la disponibilitat i adequació corresponent d’espais dels dos centres sanitaris.

D’esta manera, s’anirà reduint l’ocupació de l’hospital de manera progressiva i ordenada al llarg de tot l’estiu fins al seu tancament definitiu, moment en el qual els pacients que encara es troben en l’Hospital Doctor Moliner seran també reubicats en els dos centres, minimitzant el volum de trasllats i atenent sempre les necessitats especials dels pacients, sobretot en el cas dels de cures pal·liatives.

En última instància, si fora necessari, la planificació també preveu la distribució de pacients i professionals en el Complex Sanitari de Campanar (antiga Escola d’Infermeria de La Fe).

A més, el servici de radiologia convencional de les poblacions de Bétera, Nàquera i Serra, així com les consultes externes i gimnàs de rehabilitació de les poblacions de Nàquera i Serra, a les quals també dona cobertura assistencial l’Hospital Doctor Moliner, passaran a dependre directament del seu hospital de referència, que és l’Arnau de Vilanova.

Cal recordar que la Comunitat Valenciana compta amb cinc hospitals d’atenció a pacients crònics i de llarga estada (HACLE): Hospital La Pedrera (Dénia), Hospital Pare Jofré (València), Hospital La Magdalena (Castelló), Hospital Sant Vicent del Raspeig i l’Hospital Doctor Moliner (Serra), als quals se sumarà este estiu el Complex Sanitari Mislata-Quart.

És per això, que, davant necessitats assistencials, s’ha proposat a les gerències dels departaments de salut que prioritzen els itineraris cap a altres HACLEs, de manera que de l’Hospital de Sagunt es derive cap a l’HACLE La Magdalena, de l’Hospital La Ribera i Xàtiva-Ontinyent a Hospital La Pedrera i de l’Hospital de Requena al Complex Sanitari Mislata-Quart.

**Reforma integral**

La reforma integral prevista en una sola fase de l’Hospital Doctor Moliner, que es licitarà en breu, amb una inversió pròxima als 60 milions d’euros, permetrà remodelar el centre en unes instal·lacions noves i modernes per a oferir a pacients amb especial vulnerabilitat la millor atenció sanitària.

Cal recordar que esta reforma integral de les instal·lacions és un dels objectius de la Conselleria de Sanitat, davant l’obsolescència constructiva del centre amb grans carències, ja reflectida en informes des de l’any 2019, que no van ser solucionades per l’anterior Govern. Prova d’això és l’adjudicació a la fi de 2023 per part de l’actual Conselleria de Sanitat de la redacció d’un avantprojecte de rehabilitació integral de l’hospital.

La reforma integral en una sola fase elimina per complet els riscos per a pacients, treballadors i usuaris, però a més també reduïx considerablement el termini d’execució, entorn d’un 30 %, així com el fet d’haver de suportar les molèsties i incidències que pot provocar una obra de tal magnitud. És destacable el fet d’haver plantejat el tancament del centre en estiu, atés el menor impacte assistencial en hospitals d’aguts i el menor impacte en la disponibilitat de llits HACLEs en la província de València, sumat a l’afegida disponibilitat d’espais que suposarà el nou Complex Sanitari Mislata-Quart.

Així, la reforma prevista, a més d’obligar a planificar la seua òptima execució, suposa una oportunitat per a revisar, adequar i ordenar tota l’oferta de llits per a l’atenció de pacients crònics i de llarga estada en la Comunitat Valenciana, alhora que per a dissenyar accions de millora que asseguren una cartera de servicis eficient, sostenible, pròxima i de qualitat a la ciutadania, ara i en el futur.

Les actuacions es realitzaran respectant l’estètica i el valor històric de l’edifici, un centre que va entrar en funcionament l’any 1943 i que presta assistència als pacients dels departaments de salut de Sagunt, Arnau-Llíria, Clínic, General de València, La Fe, Requena i la Ribera.

Fecha: 15/04/2025